Neytendastofa hefur fylgt eftir átaksverkefni sem gert var árið 2015 þar sem skoðað var öryggi barnarimlarúma og barnaferðarúma . Um var að ræða evrópskt samstarfsverkefni . „ Fjöldi barnarúma var skoðaður og voru 23 barnarimla - og ferðarúm send til prófunar . Niðurstöðurnar sýndu að 87% þeirra stóðust ekki lágmarkskröfur um öryggi . Í flestum tilfellum eða 74% vantaði mikilvægar merkingar eða upplýsingar með rúmunum , “ segir í umfjöllun um niðurstöðurnar á vef Neytendastofu . Fram kemur að einnig komu í ljós hönnunargallar á rúmunum þar sem 30% þeirra voru með of stór bil eða op þar sem hætta var á að barn gæti fest sig eða slasast alvarlega . „ Til að mynda má op eða bil á milli rimla á rúmum ekki vera stærra en 6,5 cm . Ef það er stærra er hætta á slysum þar sem höfuð barnsins getur fest . Þá má bil á milli hliðar og dýnu aldrei verða meira en 3 cm . Ef bilið er stærra gæti höfuð barns farið á milli dýnu og rúms þannig að hætta verður á köfnun , “ segir þar ennfremur .